Lwali lumu ng’akasana keememula okukamala. Wakibe yali ayitaayita mu musiri ogugudde akaleka, gye yakuba amaaso nga ku kirimba ky’emizabbibu ekyengedde obulungi. Ko ye nti “Ddungu ayizze, si ku eno enjala ebadde ennuma okufa obufi”. Munnange ng’ayiiya magezi gamusobozesa kwefunira mboona za mizabbibu gyino. Bw’atyo ng’asalawo kubuuka mu bbanga asobole okwefunira ekirimba ky’emizabibu ekyali kimusaaliza okukamala. Eby’embi ekirimba kyamulema okutuukako. Ohh, ne nkulabira Wakibe bw’ajula okufa obusungu nnyini, teyalwa n’addamu buto era ku luno yaggyayo n’ag’omubuto musajja wattu nga tayagala kusubwa mboona za mizabibu zino. Bambi yafunvubira nnyo asobole okutuuka ku mizabibu gino naye nga wa! Yalaba bigaanidde ddala ate nga talina buyambi bwonna bw’atyo n’asalawo kwesonyiwa mboona za mizabbibu. Bambi yavaawo ng’ennyindo y’enkata era ng’ekiniga kijula okumwabya! Wabula yagenda yeegumyagumya ng’eno bwe yeekazaakaza nti “Ndaba n’ebizabbibu bya kuno bikaawa n’okukaawa!”